Har man ambitioner om at studere på Europas bedste ingeniøruniversitet, så må man løse billet til Aalborg.

Aalborg Universitet (AAU) er nemlig kåret som Europas bedste og verdens fjerdebedste inden for ingeniørvidenskab på den amerikanske rangliste Best Global Universities for Engineering, som U.S. News & World Report netop har udgivet.

Det skriver universitetet i en pressemeddelelse.

Dermed bevarer det nordjyske universitet sin placering fra sidste år. Og skulle nogen være i tvivl om det danske universitets ry i udlandet, så placerede en MIT-rapport fra foråret også AAU som det fjerdebedste i verden.

Ved andre kåringer har universitet selv peget på, at AAU's problembaserede læringsmodel kombineret med stære forskningsmiljøer har medvirket stærkt til den fornemme placering. Det fremhæver rektor Per Michael Johansen også denne gang:

»Lidt ubeskedent og ikke særlig nordjysk, så er vi bare blandt de bedste i verden på dette felt; vi har nogle superstærke forskningsmiljøer, stærke samarbejdspartnere og en unik undervisningsmodel, der tager udgangspunkt i løsningen af virkelige problemer.«

Forskning løser verdensmålene

Per Michael Johansen peger på, at forskningen i høj grad bidrager til at løse FN’s 17 verdensmål, bl.a. det om bæredygtig energi. Det betyder, at virksomheder fra hele verden placerer medarbejdere på universitets campus. Det drejer sig bl.a. om Danfoss, Vestas, China State Grid og Fuji Electric.

AAU på ranglister I september kom AAU for første gang med på den anerkendte top 200-liste over verdens bedste universiteter fra Times Higher Education.

I foråret offentliggjorde MIT en rapport om verdens førende ingeniøruddannelser, hvor AAU indtog fjerdepladsen. Rapporten byggede på interviews med 178 eksperter fra hele verden. I februar udnævnte Dansk Industri AAU som det bedste universitet i Danmark til at samarbejde med erhvervslivet.

Og i marts udpegede Dansk Erhverv også AAU som det bedste danske universitet til erhvervssamarbejde inden for IT

Rektor vender også blikket mod universitetets dygtige forskere og medarbejdere på ingeniørfeltet for at finde en årsag til succesen:

»Stort cadeau til alle ansatte for denne fornemme placering. Resultatet er også et udtryk for et langt sejt træk, hvor AAU har arbejdet hårdt for at skabe en unik ingeniørprofil,« siger Per Michael Johansen.

Kåringen vækker glæde hos adm. direktør i Cowi, Lars-Peter Søbye, der selv er udannet civilingeniør fra AAU:

»Hos Cowi lever vi af at være de dygtigste til at rådgive. Det kan vi kun være, hvis de studerende, der kommer fra universiteterne, har adgang til den ypperste forskning. Derfor er det til gavn for dansk industri, når Aalborg Universitet er med helt i toppen,« siger han ifølge pressemeddelelsen.

Går frem på forskningsområder

Det er ikke kun inden for ingeniørvidenskab, at AAU er i fremgang på den nye rangliste fra U.S. News and World Report. På en lang række andre felter har AAU forbedret sig markant og opnår derfor en samlet plads som nummer 260 ud af verdens cirka 17.000 universiteter.

U.S News noterer også en fremgang til AAU inden for områderne IT, klinisk medicin, miljøvidenskab, neuroscience, biologi & biotech, og i hvert af disse områder ligger AAU nu i top 500 i verden.